62020CO0288_INF
Sklep Sodišča (osmi senat) z dne 24. marca 2022 –BNP Paribas Personal Finance
(Zadeva C‑288/20) (
1
)
„Predhodno odločanje – Člen 99 Poslovnika Sodišča – Varstvo potrošnikov – Direktiva 93/13/EGS – Nepošteni pogoji v potrošniških pogodbah – Posojilna pogodba, izražena v tuji valuti (švicarski frank) – Pogoji, zaradi katerih je posojilojemalec izpostavljen valutnemu tveganju – Člen 4(2) – Zahtevi po razumljivosti in preglednosti – Dokazno breme – Člen 3(1) – Znatno neravnotežje – Člen 5 – Sestava pogodbenega pogoja v jasnem in razumljivem jeziku“
1.
Varstvo potrošnikov – Nepošteni pogoji v potrošniških pogodbah – Direktiva 93/13 – Področje uporabe – Pogoji, ki opredeljujejo glavni predmet pogodbe ali se nanašajo na ceno ali plačilo in na izmenjane storitve ali blago – Pojem – Pogoji posojilne pogodbe, s katerimi se določi tuja valuta kot obračunska valuta in euro kot plačilna valuta, s čimer je potrošnik izpostavljen valutnemu tveganju – Vključitev – Pogoji, ki določajo bistveni element, ki pogodbo opredeljuje – Preverjanje, ki je naloga nacionalnega sodišča
(Direktiva Sveta 93/13, člen 4(2))
(Glej točke od 23 do 32 ter točko 1 izreka.)
2.
Varstvo potrošnikov – Nepošteni pogoji v potrošniških pogodbah – Direktiva 93/13 – Področje uporabe – Pogoji, ki opredeljujejo glavni predmet pogodbe ali se nanašajo na ceno ali plačilo in na izmenjane storitve ali blago – Pojem – Pogoji posojilne pogodbe, s katerimi se določi tuja valuta kot obračunska valuta in euro kot plačilna valuta, s čimer je potrošnik izpostavljen valutnemu tveganju – Vključitev – Pogoji – Obveznost zadostitve zahtevam razumljivosti in preglednosti – Obseg
(Direktiva Sveta 93/13, člena 4(2) in 5)
(Glej točke od 34 do 37, 43 in od 47 do 50 ter točko 2 izreka.)
3.
Varstvo potrošnikov – Nepošteni pogoji v potrošniških pogodbah – Direktiva 93/13 – Področje uporabe – Pogoji, ki opredeljujejo glavni predmet pogodbe ali se nanašajo na ceno ali plačilo in na izmenjane storitve ali blago – Pogoji – Sestava pogodbenega pogoja v jasnem in razumljivem jeziku – Dokazno breme, ki ga nosi potrošnik – Nedopustnost
(Direktiva Sveta 93/13, člen 4(2))
(Glej točke 54, 58 in 61 ter točko 3 izreka.)
4.
Varstvo potrošnikov – Nepošteni pogoji v potrošniških pogodbah – Direktiva 93/13 – Nedovoljen pogoj v smislu člena 3 – Pojem – Pogoji posojilne pogodbe, s katerimi se določi tuja valuta kot obračunska valuta in euro kot plačilna valuta, s čimer je potrošnik izpostavljen neomejenemu valutnemu tveganju – Vključitev – Obstoj znatnega neravnotežja v pogodbenih pravicah in obveznostih strank – Nesorazmerno valutno tveganje za potrošnika – Preverjanje, ki je naloga nacionalnega sodišča
(Direktiva Sveta 93/13, člena 3(1) in 5)
(Glej točke od 70 do 75 ter točko 4 izreka.)
Izrek
1.
Člen 4(2) Direktive Sveta 93/13/EGS z dne 5. aprila 1993 o nepoštenih pogojih v potrošniških pogodbah je treba razlagati tako, da pojem „glavni predmet pogodbe“ v smislu te določbe zajema pogoje posojilne pogodbe, ki določajo, da je tuja valuta obračunska valuta in da je euro valuta plačila, zaradi česar valutno tveganje nosi posojilojemalec, če se s temi pogoji določa bistven element, ki navedeno pogodbo opredeljuje.
2.
Člen 4(2) Direktive 93/13 je treba razlagati tako, da je v okviru posojilne pogodbe v tuji valuti zahteva po preglednosti pogojev te pogodbe, ki določajo, da je tuja valuta obračunska valuta in da je euro valuta plačila, zaradi česar valutno tveganje nosi posojilojemalec, izpolnjena, če je prodajalec ali ponudnik potrošniku predložil zadostne in natančne informacije, ki povprečnemu potrošniku, ki je normalno obveščen ter razumno pozoren in preudaren, omogočajo, da razume konkretno delovanje zadevnega finančnega mehanizma in tako oceni tveganje potencialno znatnih negativnih ekonomskih posledic takih pogojev za svoje finančne obveznosti med celotnim trajanjem navedene pogodbe.
3.
Direktivo 93/13 je treba razlagati tako, da nasprotuje temu, da bi dokazno breme glede jasnosti in razumljivosti pogodbenega pogoja v smislu člena 4(2) te direktive nosil potrošnik.
4.
Člen 3(1) Direktive 93/13 je treba razlagati tako, da pogoji posojilne pogodbe, ki določajo, da je tuja valuta obračunska valuta in da je euro valuta plačila, zaradi česar valutno tveganje, ne da bi bilo omejeno, nosi posojilojemalec, lahko v škodo potrošnika povzročijo znatno neravnotežje v pravicah in obveznostih strank, ki izhajajo iz navedene pogodbe, če prodajalec ali ponudnik – ob izpolnitvi zahteve po preglednosti v razmerju do potrošnika – ni mogel razumno pričakovati, da bi ta potrošnik sprejel nesorazmerno valutno tveganje, ki izhaja iz takšnih pogojev.
(
1
)	UL C 297, 7.9.2020.